સંબંધો અને લાગણી હવે તકલાદી બની ગઈ છે અને એટલે જ એ થોડી વારમાં તૂટી પણ જાય છે, પરંતુ ક્ષણભરમાં તૂટી જતા સંબંધોમાંથી કેટલાક સંબંધો એવા પણ હોય છે જે જીવન પર્યંત યાદ રહી જાય છે. આ જ વાત કહેવાય છે કિરણ ભટ્ટ દિગ્દર્શિત અને પંકજ ભટ્ટ લિખિત નાટક ‘તમે આવશો તો ગમશે’માં. નાટકનાં મુખ્ય કલાકારો કરણ ત્રિવેદી, લીના શાહ, પ્રાર્થી ધોળકિયા, પાર્થ ઠાકર અને અભય હરપળે છે. નાટક આજની જનરેશનની વાત કહે છે. સંબંધો રાતોરાત બંધાય છે અને ઘડીભરમાં તૂટી પણ જાય છે. નવી પેઢીની આ ખાસિયત કે ખામીને નાટકના કેન્દ્રમાં રાખવામાં આવી છે. નાટકના દિગ્દર્શક કિરણ ભટ્ટ કહે છે કે ‘સંબંધો બંધાય અને એ આખી લાઇફ અકબંધ રહે એ જોવાની જવાબદારી બન્ને પક્ષની હોય છે. જો કોઈ એક પક્ષ એ નિભાવવાનું ભૂલી જાય તો સજા બન્નેએ ભોગવવી પડે છે.’